  Туспуктӥз Мария Векшина Мария Векшина Кема аръёс ӵоже ни Пичи Пурга ёросысь ДОСААФ шаерамы кужмоез, адӟем карымонэз луэ. 22 ар ӵоже соин кивалтэ Анна Мельникова. Ӟеч ужамез понна Анна Александровна пусъемын Удмурт Правительстволэн, Мугорез кыдатонъя но культурая, спортъя но егитъёсын ужанъя министерстволэн Данъян грамотаосынызы, Совето Союзысь куинь полэс Герой А. Покрышкин нимо медален, ДОСААФ-лэн «За заслуги» I, II, III степенё орденъёсыныз но мукет данъетъёсын. — Арлы быдэ ёрос ДОСААФ-ёс куспазы ӵошатско. Тӥ нырысетӥ радэ потӥськоды. Кызьы биньгозыез возьыны быгатӥськоды? — Аръёс ортчемъя весь выльзэ лэсьтыны, мукет районъёс сярысь, ӟечгес ужаны турттӥськод. Тросэз ДОСААФ-ёс вордскем музъемдэ яратон мылкыдэз пыӵатонэн уг выро, ми сое зол нуиськомы. Та туж кулэ уж, тужгес но али вакытэ. Ёросысьтымы администрациен, военкоматэн ӵош «Юнармия» движениез азинтӥськомы. Пиналъёслы чебер форма, флаг сётӥськомы, ӟеч ужъёссы понна медальёсын пусйиськомы. Пиналъёс, ог-огзылэсь адӟем карыса, шумпотыса движение пырисько. Соос трос ни Пугачёво, Яган-Докъя, Уча школаосын. Али юнармеецъёс 9-тӥ Май парадын вамышъялозы, чебер формаоссэс дӥсяса, флагзэс кутыса — озьы соос котькуд ужрадын мукетъёсызлэсь висъясько. Пиналъёслы со бадӟым дан. Юнармеец ассэ котьмар ласянь ӟеч возьматыны кулэ, шоразы учкыса, сьӧразы мукет нылпиос мед мынозы шуыса. Озьы ик ДОСААФ-мы Пичи Пурга ёрос администрациен, спортивной школаен ӵош трос спортивной ӵошатсконъёс ортчытъя, толэзьлы быдэ 4-5 но луэ. Али дасяськомы «Шиповка юных» ӵошатсконэз, висказ армспорт луоз. Кытӥяз шуак-дуак вазиськисьёс но луо: «Юрттӥськоды-а ӵошатсконэз ортчытыны?» «Уг» шуыны ум быгатӥське. Ужрадъёс трос ке но, одӥгзэ но кельтытэк, ваньмаз ачим ветлыны турттӥсько. — ДОСААФ тросэзлы тодмо луэ, татын праволы дышето шуыса. — Ужатозям 3 сюрслэсь ятыр водительёсты дасямы ни, 1 сюрслэсь ятыр мотоциклистъёсты. Арлы быдэ 120-150 курсантъёс ми пыр ортчо. Шумпотоно, пӧлазы пӧртэм арлыдъемъёсыз вань шуыса. Трос лыкто пенсие потэм кышномуртъёс. Кузпалтэк кылё — машиназы укно улын тэк сылэ. Губи бичаны коть руль сьӧры пуксьыны мед быгатомы шуыса вазисько, нош тау кылъёссэс вераны пыракузы, Агрызэ но, Ижевске но вуылӥм ни, шуо. Соос понна туж шумпотоно. Озьы ик трос пиналъёс лыкто. 16 аресысен дышетскыны кутско, 17 арескын экзамен сёто, нош 18 арессэс тырмытэмзы бере правозэс киязы басьто ни. Та дыр ӵоже кӧня адямиос право басьтӥзы ни, табере лыкто ни соослэн нылпиоссы. Та милемлы бадӟым дунъет луэ. Озьыен, милемыз дэмлало, милемлы оско. Куддыръя мукет автошколаын дышетскисьёс но дорамы вазисько: «Праволы экзаменмес сётыны ӧм быгатэ, юрттоды-а?» Милям дышетскисьёсмы ваньзы сямен право басьто. Вуоно водительёсты дышетыны милям ваньмыз вань: ӟеч дышетӥсьёсмы, лабораторно-практической занятиос ортчытъяны тӥрлык, вӧл-вӧл дышетскон классъёс. Теориез дышетыку, ӧтчаськомы Прокуратураысь, ГИБДД-ысь ужасьёсты, страховой агентъёсты. Соос валэкто, кызьы авария дыръя астэ возёно. Озьы ик 2015-тӥ арын пуктӥмы туала юрт. Тодӥсько на, кызьы огпол Москваысь Валтӥсь комитетысь генералъёс вуылӥзы, паймизы: Россиысь одӥг ДОСААФ но ас кужыменыз уг лэсьтӥськы ни, пе, нош тӥ кышномурт йырын та быдӟа юртэз пуктыны быгатӥды. Дышетскисьёсмы праволы экзамен сёто Можгалан. Город пичи бере, экзамен но капчиенгес ортче. Со сяна, Ижевскен ӵошатыса, татын автошколаос ӧжытгес, нырысетӥ экзамензэс урод сёто ке, мукет арняяз выльысен гожтӥськыны луэ ни. Ижын нош черодэз толэзь возьмано. — Туэ Россиысь ДОСААФ-лы тырме 95 ар. Кызьы пусйиськоды? — Ужаса! Та быдӟа аре милям возьматэммы потэ: ДОСААФ вань! Пичи Пурга ёросысь ДОСААФ усьтӥськиз 56 ар талэсь азьло, со пӧлысь 30 арзэ мон татын ужасько. 8 арзэ бухгалтер вал, бӧрысь начальнике бырйизы. Ужмы туж кельше, коллективен тупаса улӥськомы. 17-тӥ арзэ бордам ужа бухгалтер Екатерина Петрова, 13 арзэ ни курсантъёсты руль бергатыны дышето Дмитрий Тронин но Дмитрий Титов, теориез нуэ Анатолий Чибышев, медицина люкетэз — Роза Терликова, 10 арлэсь кема юртъермес чылкыт возе утялскисьмы Зинаида Боталова. Озьы ик ум вунэтӥське ветеранъёсмес но: кема аръёс ӵоже теориез нуизы Юрий Петров но Сергей Емельянов, бухгалтерен ужаз Юлия Матвеева. Ӟеч тыршемзы понна Россиысь ДОСААФ-лэн Валтӥсь комитетэз ужасьёсмес пӧртэм данъетъёсын, грамотаосын, орденъёсын, «ДОСААФ-лы — 95 ар» медален пусйиз. — Тӥ асьтэос но руль бергатӥськоды, спортэз яратӥськоды? — Озьы. Азьвыл курсантъёсты но руль бергатыны дышетылӥ. Пичи дыръям яратӥсько вал капчи атлетикаез, волейболэз. Али скандинав амалэн ветлӥсько, нуналаз 4-5 иськем ортчисько. ДОСААФ-ын «В» категориен праволы дышетскыны группа бичаське. Вазиське! +7 (34138) 4-18-79 Пичи Пурга черкогурт, Ленин ульча, 2  